西倅廳冰雪樓次韻
作者：王柏
朝代：宋

paragraphs: 我生山水窟，一靜了萬境。
登臨始識奇，已與凡目並。
大哉飛躍間，一物具一性。
冰雪有妙理，言言苦難聽。
開藏古制存，以抑揚氣騁。
稜稜六花嚴，中有生意瑩。
非貞曷爲元，妙幹舒慘正。
燮調不可偏，相資不相病。
陽和一以泄，品彙反不競。
新政冰雪清，洗濯炎蒸凈。
陰痼一陽微，震裂萬蟄儆。
酬酢極變態，不失本來靜。
一樓駕高明，俯仰動微省。
深恐神鑒昏，萬事如捕影。
繰藉嚴冷名，賡歌歲寒詠。
即此友求心，已見無不敬。
行到百尺頭，脚力須用勁。